b'\n_START_ARTICLE_\nWembley Stadium\n_START_SECTION_\nDe f\xc3\xb8rste kampe\n_START_PARAGRAPH_\nDen f\xc3\xb8rste officielle kamp i FIFA regi p\xc3\xa5 det nye stadion var en U-21 kamp mellem England og Italien den 24. marts 2007. Kampen blev spillet foran 60.000 tilskuere, og endte uafgjort 3-3. Den f\xc3\xb8rste m\xc3\xa5lscorer p\xc3\xa5 stadionet blev italiens Giampaolo Pazzini, som allerede efter 25 sekunders spil i f\xc3\xb8rste halvleg, kunne bringe Italien foran._NEWLINE_Pazzini scorede yderligere to gange i anden halvleg, og blev dermed ogs\xc3\xa5 den f\xc3\xb8rste at lave et hattrick p\xc3\xa5 det ny stadion. Den f\xc3\xb8rste engl\xc3\xa6nder, der scorede p\xc3\xa5 det nybyggede stadion var David Bentley, der sendte bolden i m\xc3\xa5l p\xc3\xa5 et frispark._NEWLINE_Uofficielt er det dog engl\xc3\xa6nderen Mark Bright, der har \xc3\xa6ren for det f\xc3\xb8rst scorede m\xc3\xa5l, idet han i en velg\xc3\xb8renhedskamp mellem Geoff Thomas Foundation Charity XI og Wembley Sponsors Allstars den 17. marts 2007 p\xc3\xa5 The Wembley Stadium Community Day sendte bolden i netmaskerne.\n_START_SECTION_\nKoncerter\n_START_PARAGRAPH_\nDen engelske sanger George Michael blev den f\xc3\xb8rste solist, der optr\xc3\xa5dte p\xc3\xa5 stadionet, da han gav koncert den 9. juni 2007, og det engelske rockorkester Muse blev med en koncert den 16. juni samme \xc3\xa5r, det f\xc3\xb8rste band som spillede. En globalt tv-transmiteret mindekoncert for Prinsesse Diana, Concert For Diana, blev afviklet p\xc3\xa5 Wembley Stadium den 1. juli 2007. Blandt de mange artister, der optr\xc3\xa5dte ved denne lejlighed, var Elton John, Duran Duran og Rod Stewart. BTS blev det f\xc3\xb8rste koreanske band der fik udsolgt p\xc3\xa5  Wembley Stadium; Billetterne blev  solgt p\xc3\xa5 under 90 minutter.'